
prentsa-oharra
Araban sorkuntza eta ikerketa artistikoa bultzatzeko beken lehenengo deialdia jarri du abian ARKABIAk 

• 10.000 euroko hiru laguntza emango ditu banakako proiektuetarako, edo 15.000 eurokoak kolektiboetarako, eta bost hilabeteko laguntza profesionaleko programa bat ere dakar bekak    
• Arabako artista, eragile eta kolektiboentzat eratu da deialdia, eta esperimentazioa, ikerketa artistikoa eta Lurraldearekin lotutako proiektuen garapena sustatzea du helburu   

Vitoria-Gasteiz, 2026ko azaroak 4.- ARKABIAk, Vital Fundazioak bultzatutako kultura gune berriak, ‘Sorkuntza eta Ikerketa Artistikorako Beken' lehenengo edizioa jarri du abian, Arabari lotutako artista, kultura eragile eta kolektiboen lana babestu eta bultzatzeko ekimena. Lurraldeko sektore artistikoa profesionalizatzen laguntzeko sortu da programa, eta, proiektu berriak garatzeko baliabide ekonomikoez gain, laguntza espezializatua, trukerako espazioak eta sorkuntza eta ikerketa prozesuak indartzeko tresnak ere eskainiko ditu.

Ekimena gaur goizean aurkeztu dute Arantxa Ibañez de Opacua Vital Fundazioko zuzendariak eta Garbiñe Ortegak koordinatzaileak. 

Deialdian, gehienez ere hiru beka emango dira sorkuntza eta ikerketa artistiko kokatuko proiektuetarako, hau da, gizarte- eta lurralde-testuinguru jakin bati lotutako praktika direla ulertuko da. Bereziki baloratuko dira Lurraldeari eta nortasunari buruzko proposamenak, diziplinen arteko gurutzaketa aztertzen dutenak eta Arabako historia-, gizarte-, kultura- eta ingurumen-ondarea aberasten laguntzen dutenak. Beka bakoitzak 10.000 euro gordineko zuzkidura izango du banakako proiektuetarako, eta 15.000 eurokoa pertsona bi edo gehiagoko kolektiboetarako.

Bost hilabeteko laguntza profesionala
Lehenengo deialdi honen elementu bereizgarrietako bat da laguntza ekonomikoa bost hilabeteko iraupena duen laguntza-programa baten bidez osatuko dela. Programa hori 2027ko martxoaren 1etik abuztuaren 1era bitartean garatuko da. Ibilbide horretan, hasieran, aurrez aurreko topaketa bat egingo da proiektuak eta parte-hartzaileak aurkezteko, baita mentoretza indibidualeko hiru saio ere esparru artistikoko profesionalekin, eta koordinazio taldeak etengabeko jarraipena egingo du. Programa ixteko aurrez aurreko topaketa egingo da, eta parte hartu duten proiektuek 2027ko uztailaren amaieran ARKABIAn egingo den aurkezpen publiko batean parte hartzeko aukera aurreikusi da. 

Formula horren bidez, hautatutako proiektuak gauzatu daitezela bultzatzeaz gain, gaitasunak garatzen, ezagutzak trukatzen eta Arabako komunitate artistikoaren barruan lotura berriak sortu daitezen ere lagundu nahi da.

Parte hartzeko baldintzak
Araban jaio diren, bertan bizi diren edo euren praktika profesionala Araban garatzen duten eta lotura hori egiazta dezaketen artista, eragile nahiz talde artistikoentzat eratu dira bekak. Pertsona fisikoak , norberaren izenean, nahiz artista-taldeak aurkeztu daitezke, erakunde juridikorik eratu beharrik gabe.

Eskaerak modu digitalean baino ezin daitezke egin, gaztelaniaz edo euskaraz, ARKABIAren webgunean (www.arkabia.eus) prestatutako inprimakiaren bidez. Dokumentazioan honako hauek jasoko dira: eskatzaileen curriculum profesionala, sorkuntza- edo ikerketa-proiektuaren memoria — gehienez ere zortzi orrialdekoa —, aurreikus daitezkeen emaitzen laburpena, deskribapena eta nola gauzatu litezkeen, baita aurrekontu banakatua ere, hala dagokionean. Eskaerak aurkezteko epea 2027ko urtarrilaren 31n bukatuko da, 23:59an.

Hautaketa ebaluazio prozesu baten bidez egingo da, ARKABIA eta Vital Fundazioko ordezkariek eta profesional independenteek osatutako batzorde batek bideratuta. Aurretik hautatutako pertsonak online elkarrizketa batera deituak izan litezke, beren proposamenetan sakontzeko. Azken erabakia epaimahai batek hartuko du, eta profesional independenteek ere hartuko dute parte epaimahai horretan.

Kultura hurbiltzea helburu
Lehenengo beka horiek ARKABIAren sorrerako helburuen haritik datoz. Vital Fundazioak sustatzen du gune hori, kultura pertsona guztiei hurbiltzeko, sorkuntza eta trukea sustatzeko, gizarte kohesioa eta parte hartzea sustatzeko eta lurralde-aurrerapena bultzatzeko. Laguntza ildo berri horren bidez, ARKABIAk kultura garaikidearen eta Lurraldeko sormen talentuaren aldeko apustua indartu du, sorkuntza eta ikerketa artistikoa Arabako errealitatea esploratzeko, ezagutza sortzeko eta kultura eta gizarte garapenean laguntzeko tresnatzat hartuta.

Deialdiaren oinarriak eta eskabide-inprimakia www.arkabia.eus webgunean daude eskuragarri.

